**OBČINA RENČE-VOGRSKO PREDLOG**

**OBČINSKI SVET**

*NASLOV:*

**SKLEP O SOFINANCIRANJU NADSTANDARDNIH PROGRAMOV V OSNOVNI ŠOLI LUCIJANA BRATKOVIČA BRATUŠA RENČE**

*PRAVNA PODLAGA:*

* 82. člen Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA in 71/23)
* 18. člen Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18)

*PREDLAGATELJ:*

Tarik Žigon, Župan

*PRIPRAVLJALEC:*

Župan, občinska uprava

*OBRAZLOŽITEV:*

Osnovna šola Lucijana Bratkoviča Bratuša Renče (v nadaljevanju: zavod) je dne 3. 6. 2024 na Občino Renče-Vogrsko naslovila prošnjo, da bi Občina Renče-Vogrsko tudi v prihodnjem šolskem letu sofinancirala stroške dela plač za dela, ki niso sofinancirana s strani Ministrstva za vzgojo in izobraževanje (v nadaljevanju: MVI).

Gre za tiste strokovne delavce, za katere država na podlagi predpisanih normativov o kritju stroškov plač strokovnih pedagoških delavcev glede na število oddelkov/učencev poravnava plače v obsegih, manjših od 1 (npr. za 0,4545 zaposlitve, 0,5454 zaposlitve,…), in jih država plačuje zgolj na podlagi normativov in kadrovskih pogojev, ki veljajo za šole v celotni državi.

Ministrstvo za vzgojo in izobraževanje (v nadaljevanju: MIV) torej med drugim zagotavlja šolam tudi določena sredstva za plače drugih - dodatnih učiteljev v prvih razredih, kar je začelo izvajati ob uvedbi devetletke. Tako skladno s predpisanimi normativi 4. člena Pravilnika o normativih in standardih za izvajanje programa osnovne šole krije del plač strokovnih delavcev v prvem razredu glede na število učencev v razredu; če je v razredu 15 do 23 učencev, zagotavlja sredstva za del plače drugega strokovnega delavca v prvem razredu za 10 ur tedensko oz. v deležu 0,4545 zaposlitve, za 24 do 28 učencev v razredu pa zagotavlja sredstva za del plače drugega strokovnega delavca v prvem razredu za 15 ur tedensko oz. v deležu 0,6818 zaposlitve. Financiranje preostalega dela plače do polnega obsega ur oz. polne zaposlitve je prepuščeno občinam ustanoviteljicam. Če občine teh sredstev ne zagotovijo, del pouka izvaja samo en/a učitelj/ica.

Zavod zaproša za kritje naslednjih stroškov:

* 1 x 0,4545 deleža drugega strokovnega delavca v prvem razredu v matični šoli v Renčah,
* 1 x 0,4545 deleža drugega strokovnega delavca v prvem razredu v podružnični šoli v Bukovici),
* 2,5 ure na dan pouka za varstvo vozačev, ki niso vključeni v podaljšano bivanje oz. v pouk izbirnih vsebin v višini do 10,50 EUR in
* 2,5 ure na dan pouka za varstvo učencev od 1. do 5. razreda v podaljšanem bivanju v višini do 10,50 EUR.

**1. Kritje stroškov deleža drugega strokovnega delavca v prvem razredu**

Če občina ne bi zagotovila sredstev za kritje dela plače deleža drugega strokovnega delavca, bi del pouka izvajal/a samo en/a učitelj/ica, saj s strani MIV niso zagotovljena sredstva za drugega strokovnega delavca za ves čas trajanja pouka

Iz prošnje zavoda izhaja, da bo imela matična šola v Renčah en oddelek prvega razreda, v katerega bo vključenih 20 otrok, ter v podružnični šoli v Bukovici en kombinirani oddelek prvega in drugega razreda, v katerega bo vključenih 15 otrok, ter da bi za razliko do polne prisotnosti drugega strokovnega sodelavca v obeh razredih razredu potrebovali kritje stroškov dela plače za dva strokovna delavca za čas, katerega ne pokrije ministrstvo, kar predstavlja 10 ur tedensko (0,4545 deleža zaposlitve) na enega strokovnega delavca.

Občina Renče-Vogrsko je vsa leta do sedaj na podlagi sklepa občinskega sveta zagotavljala zavodu kritje nadstandardnih zaposlitev v prvem razredu v Renčah in Bukovici.

Skladno z navedenim se predlaga, da se zavodu za obdobje šolskega leta 2024/2025 odobri sofinanciranje plače za drugega strokovnega delavca v obeh prvih razredih v obsegu 0,4545 za enega strokovnega delavca oz. skupaj v obsegu 0,909 zaposlitve.

**2. Kritje stroškov varstva vozačev**

Zakon o financiranju vzgoje in izobraževanja v 82. členu določa obveznosti organiziranja in financiranja šolskih prevozov, kar posledično velja tudi za zagotavljanje varstva vozačev. Za učence od 1. do 5. razreda so šole dolžne organizirati popoldansko varstvo, ki ga plača država, dolžne pa so organizirati tudi varstvo vozačev od 6. do 9. razreda, česar pa država ne plača. Zakon ne opredeljuje, kdo je plačnik tega varstva. Zavod skladno z navedenim zaproša za 2,5 pedagoški uri varstva vozačev na dan. Naša občina je skladno s sklepi Občinskega sveta vsa leta zagotavljala kritje stroškov varstva vozačev, ki velja za 10 mesecev oz. od septembra do konca junija.

**3. Kritje stroškov varstva učencev od 1. do 5. razreda v podaljšanem bivanju**

Če občina ne bi pristopila k sofinanciranju tega varstva, bi šola morala ali starejšim učencem odpovedati varstvo, ali pa vsem učencem skrajšati čas podaljšanega bivanja, saj država zagotavlja varstvo samo skladno z normativi. Kritje stroškov varstva učencev od 1. do 5. razreda v podaljšanem bivanju velja za 10 mesecev oz. od septembra do konca junija.

*RAZLOGI ZA SPREJETJE SKLEPA:*

Brez sofinanciranja plač za drugi – dodatni strokovni delavki v prvih razredih, za varstvo vozačev in varstvo učencev v podaljšanem bivanju s strani občine bi bilo zagotavljanje visoke kakovosti dela v šoli močno okrnjeno, s tem pa bi se poslabšali pogoji dela za učence v prvem razredu. Šola ne bi mogla zagotoviti varstva vozačev, ki niso vključeni v podaljšano bivanje oz. v pouk izbirnih vsebin, hkrati pa bi učenci od 1. do 5. razreda ostali brez ustrezno organiziranega varstva.

*OCENA STANJA:*

Če se sofinanciranje dela plače za drugi strokovni delavki v prvem razredu, za varstvo vozačev in za varstvo učencev od 1. do 5. razreda ne zagotovi iz občinskega proračuna, se bi močno poslabšali pogoji dela in izobraževanja v prvem razredu in pogoji varstva vozačev in učencev iz nižjih razredov, ki varstvo najbolj potrebujejo.

*CILJI IN NAČELA:*

Navedeno sofinanciranje omogoča nadaljevanje kvalitete dela v šoli in varnost otrok.

*FINANČNE IN DRUGE POSLEDICE:*

V primeru, da bi občina odobrila financiranje nadstandardnih zaposlitev v obsegu, kot predlaga zavod (dve dodatni strokovni delavki), bi občina na podlagi ocene glede na realizacijo dosedanjih plačil imela okoli 5.000 EUR stroškov na mesečni ravni. Strošek varstva vozačev bi znašal 26,25 EUR na dan, ravno toliko bi znašal tudi strošek varstva učencev v podaljšanem bivanju, kar bi na mesečnem nivoju znašalo 1.050 EUR, preračunano za povprečnih 20 šolskih dni v mesecu.

Pripravila:

Vladka Gal Janeš

Višja svetovalka I za družbene dejavnosti

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Predlog sklepa:

Na podlagi pete alineje 82. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22, 158/22 – ZDoh-2AA in 71/23) in 18. člena Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18) je Občinski svet Občine Renče-Vogrsko na svoji \_\_\_. seji, dne \_\_\_\_\_\_ sprejel

**S K L E P**

1.

Osnovni šoli Lucijana Bratkoviča Bratuša Renče, Trg 31, 5292 Renče, se v šolskem letu 2024/2025 zagotovijo sredstva za:

* del plače za dodatnega strokovnega delavca v 1. razredu kot nadstandard v skupnem obsegu do 0,909 zaposlitve v naslednjih deležih zaposlitve:

- 0,4545 za enega dodatnega strokovnega delavca v prvem razredu v Osnovni šoli

 Lucijana Bratkoviča Bratuše Renče, Trg 31, 5292 Renče, v največ 43. plačnem razredu,

- 0,4545 za enega dodatnega strokovnega delavca v prvem razredu v kombinaciji 1. in 2.

 razreda v Podružnični osnovni šoli Bukovica, Bukovica 44, 5293 Volčja Draga, v največ

 43. plačnem razredu,

* 2,5 ure v enem šolskem dnevu za varstvo vozačev, ki niso vključeni v podaljšano bivanje oziroma v pouk izbirnih vsebin v bruto višini do 10,50 EUR/uro,
* 2,5 ure v enem šolskem dnevu za varstvo učencev od 1. do 5. razreda v podaljšanem bivanju v bruto višini do 10,50 EUR/uro.

2.

Sofinanciranje varstva vozačev in učencev od 1. do 5. razreda v podaljšanem bivanju velja od 1. 9. 2024 do vključno zadnjega dne pouka v šolskem letu 2024/2025.

3.

Ta sklep prične veljati naslednji dan po objavi v Uradnem glasilu Občine Renče-Vogrsko, uporabljati pa se začne 1. 9. 2024.

Številka:

Bukovica,

Župan

 Občine Renče-Vogrsko

 Tarik Žigon